આ ફિલ્મમાં વિશ્વામિત્રીના ઉદગમ સ્થાન પાવાગઢથી શરુ થઇ નદીના ‘વોટરશેડ’માં વડોદરા શહેરના વસવાટની વાત થઇ છે. આ નદીને કારણે શહેરને બોરમાંથી પાણી મળી રહે છે અને વાતાવરણમાં થોડું નિયંત્રણ રહ્યાની વાત કરવામાં આવી છે. પહેલા શહેરના તળાવો એકબીજા સાથે સંકળાયેલા હતા અને તે ઉભરાય ત્યારે નદીમાં મળી જતા હતા. નદીની કોતરોને કારણે કુદરતી રીતે પૂરનું નિયંત્રણ થતું હતું પણ કોતરો અને તળાવના પુરાણ, શહેરમાં ખુલ્લા મેદાન અને જગ્યાઓમાં દબાણો અને પુરાણોને કારણે પરિસ્થિતિ વણસી છે. આ આખું દ્રશ્ય આ ફિલ્મમાં બતાવવાની કોશિશ કરી છે. દુનિયામાં ઘણી બધી જગ્યાએ નદીને તેના મૂળ સ્વરૂપ અને કુદરતી સ્વરૂપમાં પાછી લાવવામાં આવી છે એટલે કે નદીને ચોખ્ખી કરી, પુનર્સ્થાપિત કર્યાના, ડેમ તોડીને નદીનો માર્ગ ખુલ્લો કર્યાના, અને એક્સપ્રેસ વે કાઢીને નદીને પોતાનું સ્થાન આપવાનાં દ્રશ્યો બતાડી તેમાંથી બોધપાઠ લેવાનું સૂચન કરવામાં આવ્યું છે. દુનિયામાં રીવરફ્રન્ટ, કેનાલ, કે કોન્ક્રીટથી બચાવવાની કોઈ ગેરન્ટી નથી. નદીને ભાગમાં નહિ સંપૂર્ણમાં જોવાની દ્રષ્ટિ રાખવાની વાત કરી છે અને છેલ્લે કહેવામાં આવ્યું છે કે, નદી જીવે છે તમારી અને મારી જેમ.